Carles Miralles i Solà, un referent i un home cabdal de la literatura catalana, morí a Barcelona la matinada del 29 de gener de 2015. El dia 8 d’abril de 2015, per tal d’homenatjar-lo, tornàrem a emetre l’entrevista que Pius Morera, conductor del programa, va fer-li el 14 de desembre de 2011. També vam tornar a emetre quatre poemes que, en aquella ocasió, recità per als oients de l’emissora, ràdio Sant Vicenç de Montalt. | Aparador de poesia
← Vídeo de l’entrevista que va fer Pius Morera a Joan de la Vega Ramal, poeta i editor.
El dia 15 d’abril de 2015 férem un programa especial dedicat als poetes del col•lectiu Montalt literari. Dolors Martí Julià, Jordi Brunet Ezquerro, Maria del Carme Pàez Narvàez, Marie Chauvin, Meritxell Cornella Planells, Núria Albesa Valdés i Queralt Morros Baró recitaren alguns dels seus poemes. →
http://www.ivoox.com/aparador-poesia-8-d-abril-2015_md_4333616_wp_1.mp3″
Carles Miralles Solà nasqué a Barcelona el 25 de maig de 1944. Doctor en filologia clàssica, catedràtic universitari i membre de la secció filològica de l’Institut d’Estudis Catalans. Ha col•laborat en nombrosos mitjans de comunicació i revistes científiques i literàries. Li han atorgat nombrosos premis. L’any 1965, l’Amadeu Oller de Poesia pel poemari La terra humida; el 1967 el Joan Salvat-Papasseit de Poesia pel llibret On m’he fet home; el 1980 el Josep Carner per l’assaig Lectura de les “Elegies de Bierville” de Carles Riba; el 1992 el Premi Nacional de Literatura Catalana de Poesia per La mà de l’arquer; el 1994 el Premi de Crítica Serra d’Or d’assaig per Sobre Foix; i, finalment, el 2010 el Premi de la Crítica Poesia Catalana per L’ombra dels dies roja. Hem de dir que una mica abans que es publiqués aquest llibre va aparèixer primer D’aspra dolcesa, que reunia tota la poesia del poeta entre el 1963 i el 2001, i No me n’he anat, on aconseguí que nou amics triessin deu poemes de la seva obra completa. Cal posar de relleu un llibre de contes de gran densitat poètica, Escrit a la finestra, que es publicà el 1998. En l’àmbit dels estudis literaris i de la crítica literària volem destacar Eulàlia, estudis i notes de literatura catalana, publicat el 1986, i Sota el signe del fènix, durar i pel foc sempre renéixer, publicat el 2008, que conté els articles que van aparèixer al suplement cultural del Diari Avui entre el 2002 i el 2007. Ja malalt, l’octubre de 2014 Miralles va ser homenatjat per la Universitat de Barcelona amb la presentació dels dos volums Som per mirar, coincidint amb la seva jubilació. Morí a Barcelona, com ja hem dit, la matinada del 29 de gener de 2015.